# ***PISMO MINISTRU***

1Bratu N., ministru: Gospod te blagoslovi!

2Rečem ti, kolikor morem, glede tvoje duše, da moraš imeti za milost vse tisto, kar te ovira pri ljubezni do Gospoda Boga in kdorkoli bi ti postavljal ovire, najsi bodo to bratje ali drugi, četudi bi te pretepali. 3Tako želi in nič drugega. 4To imej za resnično pokorščino do Gospoda Boga in do mene, saj zanesljivo vem, da je to tvoja resnična pokorščina.

5Ljubi tiste, ki tako ravnajo s teboj; 6in ne želi nič drugega od njih, razen tega, kar ti je Gospod dal. 7Ljubi jih v tem in jih ne sili, naj bodo boljši kristjani. 8Vse to naj ti več velja kakor puščavništvo.

9Po tem hočem spoznati, ali ljubiš Gospoda in mene, njegovega in tvojega služabnika, če boš delal tole: da bi ne bilo nikoli nobenega brata na svetu, ki bi se pregrešil, kolikor bi se največ pregrešiti mogel, pa bi potem, ko bi se ozrl v tvoje oči in iskal v njih usmiljenje, odšel, ne da bi se ga ti usmilil; 10in tudi če ne bi iskal usmiljenja, ga ti vprašaj, če želi usmiljenja. 11In če bi pozneje tisočkrat grešil pred tvojimi očmi, ga ljubi bolj ko mene, in sicer zato, da ga pritegneš h Gospodu. In vedno imej do takih usmiljenje.

12In ko boš mogel, sporoči to gvardijanom, da si se tako odločil ravnati.

13Od vseh poglavij Vodila, ki govorijo o smrtnih grehih, bomo na binkoštnem kapitlju z Gospodovo pomočjo in po posvetovanju z brati določili tole: 14Če bi kdo od bratov po sovražnikovem zapeljevanju smrtno grešil, se je iz pokorščine dolžan zateči k svojemu gvardijanu.

15In vsi bratje, ki vedo, da je grešil, naj ga ne sramotijo in ne žalijo, marveč naj imajo z njim veliko usmiljenje in zelo skrivajo greh svojega brata; kajti “ne potrebujejo zdravnika zdravi, ampak bolni” (Mt 9,12).

16Podobno so pod pokorščino dolžni, da ga s spremljevalcem pošljejo k svojemu kustosu. 17Kustos sam pa naj ravna z njim usmiljeno, kakor bi želel, da bi se z njim samim ravnalo, če bi se znašel v podobnem primeru.

18In če bi padel v kakšen mali greh, naj se spove svojemu bratu duhovniku; 19če pa bi duhovnika ne bilo, naj se spove svojemu bratu, dokler ne bo prišel do duhovnika, ki naj mu podeli odvezo po cerkvenih določbah, kakor je rečeno. 20Ti pa nimajo pravice naložiti kako drugo pokoro kakor te: “Pojdi in odslej ne greši več” (Jn 8,11).

21Da bi se to pismo bolje izpolnjevalo, ga imej pri sebi vse do binkošti; takrat boš skupaj s svojimi brati. 22In poskrbeli boste, da to in vse drugo, kar manjka v Vodilu, z božjo pomočjo dopolnite.